b'\n_START_ARTICLE_\nSinologija\n_START_PARAGRAPH_\nSinologija je veda o Kitajski. V prvi vrsti spada h kulturolo\xc5\xa1kim disciplinam, saj gre za kompleksno vedo, ki z uporabo interdisciplinarnih metod obravnava kulturo, zgodovino, sociologijo, jezik, miselnost in politi\xc4\x8dne sisteme L.R. Kitajske ter drugih dr\xc5\xbeav oziroma podro\xc4\x8dij, ki sodijo v jezikovno, civilizacijsko in kulturno okro\xc5\xbeje Kitajske (Tajvan, Singapur, Hong Kong itd.)._NEWLINE_V metodolo\xc5\xa1kem pogledu se moderna sinologija izogiba evro(oksidentalo)-centrizmu. \xc5\xa0tudijski programi sinologije temeljijo na poznavanju, raziskovanju in posredovanju strokovnih informacij, ki so pridobljene tudi in predvsem iz primarnih virov, napisanih v kitajskem jeziku.\n_START_SECTION_\nZgodovina\n_START_PARAGRAPH_\nSinologija se je kot veda najprej pojavila na Japonskem V Evropi nekateri za\xc4\x8detke sinologije vidijo v \xc4\x8dasu Marka Pola in Ibn Batuta iz 13. in 14. stoletja, vendar se je sistemati\xc4\x8dni \xc5\xa1tudij kitajske za\xc4\x8del v 16. stoletju z misijonarji, kot je Matteo Ricci, ki so na kitajsko vnesli kr\xc5\xa1\xc4\x8danstvo._NEWLINE_V Sloveniji se je sinologija uradno za\xc4\x8dela leta 1995, ko so na Filozofski fakulteti v Ljubljani odprli Oddelek za azijske in afri\xc5\xa1ke \xc5\xa1tudije, znotraj katerega deluje katedra za sinologijo.'